《奉使筑朔方六州城率尔而作》
唐代·李峤

奉诏受边服，总徒筑朔方。驱彼犬羊族，正此戎夏疆。

子来多悦豫，王事宁怠遑。三旬无愆期，百雉郁相望。

雄视沙漠垂，有截北海阳。二庭已顿颡，五岭尽来王。

驱车登崇墉，顾眄凌大荒。千里何萧条，草木自悲凉。

凭轼讯古今，慨焉感兴亡。汉障缘河远，秦城入海长。

顾无庙堂策，贻此中夏殃。道隐前业衰，运开今化昌。

制为百王式，举合千载防。马牛被路隅，锋镝销战场。

岂不怀贤劳，所图在永康。王事何为者，称代陈颂章。

作者简介：李峤(644～713) ，唐代诗人。字巨山。赵州赞皇（今属河北）人。李峤对唐代律诗和歌行的发展有一定的作用与影响。他前与王勃、杨炯相接，又和杜审言、崔融、苏味道并称“文章四友”。